דמיאן לילארד

ראשית חייו

לילארד נולד באוקלנד שבקליפורניה. בנערותו למד בתיכון "אוקלנד היי" בעיר, ושיחק במדי קבוצת הכדורסל של בית הספר. בעונת הג'וניור רשם ממוצעים של 20 נקודות, ארבעה ריבאונדים וארבעה אסיסטים ובעונת הסניור רשם ממוצע קליעה של מעל 28 נקודות למשחק, כולל משחק שיא בו קלע 45 נקודות.

קריירת מכללות

עם סיום לימודיו התיכוניים נרשם לילארד לאוניברסיטת וובר סטייט, ושיחק במדי קבוצת הכדורסל, המשחקת בחטיבת "ביג סקיי" של ליגת ה-NCAA. כבר כפרשמן החל לילארד להיות מרכיב חשוב בקבוצה. הוא היה לרכז הפותח של האוניברסיטה כשעלה בחמישייה ב-26 משחקים מ-31 המשחקים בהם שותף, ורשם 11.5 נקודות למשחק, שני בקבוצה רק לקלן מקוי, והיה למוסר הטוב ביותר של האוניברסיטה עם 2.9 אסיסטים למשחק. לילארד הוביל את קבוצתו לאליפות חטיבת הביג סקיי, ובסיום העונה נבחר לפרשמן המצטיין, ולחמישיית השחקנים המצטיינים בחטיבה כולה.
בעונת הסופומור שלו היה לילארד לשחקן המשמעותי ביותר בקבוצתו. הוא היה לקלעי המצטיין בחטיבה כולה עם 19.9 נקודות, והיה למחלק האסיסטים הטוב בקבוצה, כשעם 3.6 למשחק היה גם למוסר הרביעי בטיבו בחטיבה כולה. במהלך העונה הוא קבע את שיא הקריירה שלו עד לאותו הזמן כשקלע 36 נקודות, כולל שש קליעות משבעה ניסיונות מקשת השלוש, במשחק מול אוניברסיטת איסטרן וושינגטון, הוביל את וובר סטייט לאליפות החטיבה שנה שנייה ברציפות, ובסיום העונה נבחר לשחקן המצטיין בחטיבת הביג סקיי.
בעונתו השלישית במכללות, עונת 2010/2011 הספיק לילארד לשחק מספר משחקים מועט, בטרם נפצע ברגלו, והחמיץ את שארית העונה. הוא שב לשורותיה של קבוצת הכדורסל של המכללה לקראת עונת 2011/2012, ונתן את אחת מהעונות הטובות ביותר של שחקן בתולדות וובר סטייט. הוא רשם שיא קריירה אישי במכללות בכל אחד מהפרמטרים, כשקלע 24.5 נקודות, באחוזי הקליעה הטובים בקריירה מכל הטווחים, הוסיף 5.0 ריבאונדים, 4.0 אסיסטים ו-1.5 חסימות למשחק. הוא היה הקלעי הטוב ביותר בחטיבה, והשני בטיבו במכללות כולן, אחרי רג'י המילטון, ורשם את ממוצע הנקודות הגבוה ביותר לעונה בתולדות וובר סטייט. לילארד נבחר לאורך העונה חמש פעמים לשחקן השבוע בביג סקיי, ובתום העונה נבחר פעם נוספת לשחקן העונה בחטיבה, ואף לחמישיית העונה השלישית במכללות כולן. הוא היה לשחקן הראשון מחטיבת הביג סקיי שנבחר לאחת מחמישיות העונה ב-NCAA, ואף היה אחד מחמשת המועמדים הסופיים לפרס בוב קוזי.
על אף שהחמיץ כמעט שנה שלמה, סיים לילארד את קריירת המכללות שלו כקלעי השני בטיבו באוניברסיטת וובר סטייט בכל הזמנים, וקלע החמישי בטיבו בחטיבה הביג סקיי עם 1,934 נקודות.

קריירת ה-NBA

לילארד העמיד עצמו לבחירה בדראפט ה-NBA לשנת 2012, ונבחר בבחירה השישית על ידי פורטלנד טרייל בלייזרס. כבר במשחק הבכורה שלו במדי הקבוצה קלע לילארד 23 נקודות והוסיף 11 אסיסטים, והיה לשחקן השלישי בתולדות ה-NBA שרושם לפחות 20 ו-10 במשחק הראשון בקריירה, לצידם של אוסקר רוברטסון ואייזיאה תומאס.‏ הוא היה לרוקי הראשון שקולע לפחות 20 נקודות בכל שלושת משחקיו הראשונים בליגה מאז גרנט היל בשנת 1994, ונבחר לרוקי המצטיין במערב בכל אחד מחודשי העונה. לילארד תרם ממוצעים של 19.0 נקודות, 6.5 אסיסטים ו-3.1 ריבאונדים, היה לרוקי השלישי בהיסטוריה שמסיים את עונת הבכורה שלו בליגה עם לפחות 1,500 נקודות ו-500 אסיסטים, ובסיום העונה היה לרביעי בהיסטוריה שנבחר פה אחד לתואר רוקי השנה ב-NBA.‏
בעונתו השנייה בליגה, עונת 2013/2014, המשיך לילארד להציג את היכולת הגבוהה שאפיינה אותו בעונת הרוקי. הוא ביסס את מעמדו כשחקן קלאץ' מהטובים בליגה, כשקלע שלושה סלי ניצחון בשבוע אחד, וקבע שיא אישי כשקלע 41 נקודות מול סקרמנטו קינגס, כאשר 26 מתוכן נקלעו ברבע אחד - שיא מועדון. לילארד נבחר לראשונה להשתתף במשחק האולסטאר והיה לשחקן הראשון שלוקח חלק בכל חמשת האירועים המרכזיים של סוף-שבוע האולסטאר. הוא תרם 20.7 נקודות למשחק, ונבחר לחמישיית העונה השלישית. במשחק השישי של הסיבוב הראשון בפלייאוף קלע לילארד שלשה עם הבאזר שהכריעה את הסדרה מול יוסטון רוקטס וסייע לקבוצתו להעפיל לסיבוב השני של הפלייאוף לראשונה זה 14 שנים. בסדרת חצי גמר המערב, נגד סן אנטוניו ספרס, הפסידו לילארד והבלייזרס לאלופה שבדרך.
בעונת 2014/2015 האריך לילארד את חוזהו בפורטלנד, נבחר שוב למשחק האולסטאר במקום בלייק גריפין שנפצע, והוביל את קבוצתו למקום הרביעי במערב עם מאזן 31–51. הקבוצה הפסידה בסיבוב הראשון של הפלייאוף לממפיס גריזליס בתוצאה 1–4. בעונה הבאה השתפר מעמדו של לילארד, כשחתם בתחילת העונה על חוזה בשווי של 120 מיליוני דולרים על פני חמש שנים. במשחק הראשון של העונה הוא הגיע ל-600 שלשות שנקלעו, כשהוא עושה זאת במשך 247 משחקים בלבד - הקצב המהיר ביותר ששחקן הציג אי פעם כדי להגיע להישג זה. בסוף דצמבר 2015 נפצע לילארד בפציעת דורבן, שהשביתה אותו ממשחק לראשונה, לאחר 257 משחקים רצופים בהם שותף ב-NBA. הוא חזר למגרשים לאחר כשבועיים. בפברואר 2016 הוא קבע שיא קריירה חדש בנקודות, כשקלע 51 נגד גולדן סטייט ווריורס, והפך לראשון שמציג מעל 50 נקודות, 7 ריבאונדים ו-6 אסיסטים במשחק אחד. הוא קבע כמה שיאי מועדון במהלך העונה, כולל שיא שלשות לקריירה - 827, הראשון במדי הבלייזרס למסור 400 אסיסטים במשך 4 עונות רצופות, והשלישי להעמיד ממוצע של מעל 25 נקודות למשחק - 25.1 - אחרי קלייד דרקסלר וקיקי ונדוודג'. ב-300 משחקיו הראשונים היה לילאר לחמישי שקולע לפחות 21 נקודות ומוסר לפחות 6 אסיסטים, אחרי אוסקר רוברטסון, נייט ארצ'יבלד, לברון ג'יימס ודוויין וייד. בפלייאוף הוביל את הטרייל בלייזרס לניצחון בסיבוב הראשון על לוס אנג'לס קליפרס, והפסיד עמה בסדרת חצי גמר המערב לאלופה שבדרך, גולדן סטייט, בתוצאה 1–4. הניצחון היחיד של פורטלנד בסדרה קלע לילארד 40 נקודות ומסר 10 אסיסטים.
עונת 2016/2017 נפתחה על ידי לילארד בסערה, כשהוא שובר את שיא המועדון לנקודות בשמונת המשחקים הראשונים של העונה - 262, וב-25 המשחקים הראשונים - 695. בסוף ינואר היה לילארד לשלישי שמגיע ל-8,000 נקודות ו-2,000 אסיסטים בחמש עונותיו הראשונות ב-NBA, אחרי מייקל ג'ורדן ולברון ג'יימס. במרץ נבחר לילארד לשחקן החודש באזור המערב. בתחילת אפריל קלע 59 נקודות בניצחון על יוטה ג'אז - שיא מועדון ושיא אישי. הוא הפך גם לבלייזר הראשון שקולע מעל 2,000 נקודות בעונה. בסיום העונה מוקמה פורטלנד במקום השמיני במערב, שהוביל אותה לסדרת סיבוב ראשון נגד גולדן סטייט ווריורס.